Nodavlat notijorat tashkilotlari faoliyatini adliya organlari tomonidan monitoring qilish va oʻrganish tartibi toʻgʻrisida nizomni tasdiqlash haqida
(resolution, 2019-05-14)

“Nodavlat notijorat tashkilotlari toʻgʻrisida”gi Oʻzbekiston Respublikasi Qonunining 21-moddasiga muvofiq hamda nodavlat notijorat tashkilotlari faoliyatining oshkoraligini taʼminlash, ularning qonuniy faoliyat olib borish asoslarini yanada mustahkamlash maqsadida Vazirlar Mahkamasi qaror qiladi: 1. Nodavlat notijorat tashkilotlari faoliyatini adliya organlari tomonidan monitoring qilish va oʻrganish tartibi toʻgʻrisida nizom ilovaga muvofiq tasdiqlansin. 2. Manfaatdor vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 3. Mazkur qarorning bajarilishini nazorat qilish Oʻzbekiston Respublikasi adliya vaziri R.Q. Davletov zimmasiga yuklansin. 1. Mazkur Nizom adliya organlari tomonidan nodavlat notijorat tashkilotlari faoliyatini monitoring qilish va oʻrganish tartibini belgilaydi. Qonun hujjatlarida adliya organlari tomonidan monitoring qilish va oʻrganishlarni oʻtkazishda ushbu Nizomdan boshqacha talablar belgilangan taqdirda, qonun hujjatlari talablariga rioya etiladi. 2. Ushbu Nizom adliya organlari tomonidan vazirlik, idora va boshqa tashkilotlarning ishchi guruhlari tarkibida oʻtkaziladigan oʻrganishlarni amalga oshirishga nisbatan tatbiq etilmaydi. 3. Ushbu Nizomda quyidagi tushunchalar qoʻllaniladi: adliya organlari — Oʻzbekiston Respublikasi Adliya vazirligi, Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari, tumanlar (shaharlar) adliya boʻlimlari; boshqa taʼsir choralari — monitoring qilish, oʻrganishni oʻtkazish davomida yoki ularning natijasi boʻyicha qoʻllaniladigan taʼsir choralari (daʼvo ariza, maʼmuriy bayonnoma va boshqalar). davlat nazorati — nodavlat notijorat tashkilotlari (keyingi oʻrinlarda NNT deb ataladi) tomonidan qonun hujjatlari va oʻz taʼsis hujjatlariga rioya etilishini, shuningdek, ularga ajratilgan mablagʻlardan maqsadli foydalanilishini adliya organlari tomonidan monitoring qilish va oʻrganish; monitoring — NNTlarning qonun hujjatlariga, ustav faoliyatiga, taʼsis hujjatlariga muvofiq, shuningdek, ularga ajratilgan mablagʻlardan maqsadli foydalanilishi boʻyicha maʼlumotlarni tizimli ravishda yigʻish, oʻrganish va tahlil qilish jarayoni; rejali oʻrganish — adliya organi rahbarining buyrugʻi bilan tasdiqlanadigan ish rejaga muvofiq oʻtkaziladigan oʻrganish. Bunda NNTni ish rejaga qoʻshish uchun asos uning davlat (hisob) roʻyxatidan oʻtkazilganidan yoki oxirgi oʻrganish oʻtkazilganidan uch yil oʻtganligi hisoblanadi. rejadan tashqari oʻrganish — adliya organi tomonidan qonun hujjatlarida nazarda tutilgan tartibda va hollarda amalga oshiriladigan ish rejasiga kiritilmagan oʻrganish; taqdimnoma — adliya organlari tomonidan aniqlangan qonunbuzilish holatlari, ularning kelib chiqish sabablari va bunga imkoniyat yaratib berayotgan shart-sharoitlarni bartaraf etish xususida qonunbuzilishni bartaraf etish vakolatlariga ega boʻlgan organga yoki mansabdor shaxsga kiritiladigan hujjat; taklif — adliya organlari tomonidan aniqlangan qonunbuzilish holatlariga huquqiy baho berish boʻyicha tegishli vakolatli organlarga kiritiladigan hujjat; ogohnoma — sodir etilishi mumkin boʻlgan qonunbuzilish holatlarining oldini olish maqsadida mansabdor shaxslarni qonun hujjatlarining buzilishiga yoʻl qoʻymaslik hamda huquqbuzarlik sodir etganlik uchun javobgarlikni tushuntirish haqida adliya organi tomonidan tegishli mansabdor shaxslarga nisbatan kiritiladigan yozma hujjat; 4. Adliya organlari NNTlar tomonidan qonun hujjatlariga, ustav faoliyatiga, taʼsis hujjatlariga rioya etilishi, shuningdek, ularga ajratilgan mablagʻlardan maqsadli foydalanishini oʻrganadi. Adliya organlari qonun hujjatlariga muvofiq belgilangan nazorat funksiyalari doirasida boshqa oʻrganishlarni ham amalga oshirishi mumkin. 5. Quyidagilar oʻrganishlarni oʻtkazish uchun asos boʻladi: Oʻzbekiston Respublikasi Oliy Majlisi palatalari, Oʻzbekiston Respublikasi Prezidenti Administratsiyasi va Oʻzbekiston Respublikasi Vazirlar Mahkamasining topshiriqlari yoki ushbu topshiriqlar ijrosini taʼminlash maqsadida chiqarilgan adliya vazirining buyrugʻi; adliya organlarining ish rejalari; adliya organlari tomonidan oʻtkazilgan monitoring hamda boshqa NNTlardan olingan maʼlumotlar (hisobotlar) tahlili; NNTlar tomonidan qonun hujjatlari bilan belgilangan tartibga rioya etilmagan holda oʻtkazilgan tadbirlar; jismoniy va yuridik shaxslarning buzilgan huquqlari, erkinliklarini tiklash va qonuniy manfaatlarini himoya qilish toʻgʻrisidagi murojaatlari; ommaviy axborot vositalari bergan xabarlar, shuningdek, Internet jahon axborot tarmogʻida joylashtirilgan maʼlumotlar. Rejadan tashqari oʻrganish ushbu oʻrganishga asos boʻlgan aniq faktlar boʻyicha oʻtkaziladi. 6. Oʻrganishlar adliya organi rahbarining buyrugʻiga muvofiq amalga oshiriladi. Buyruqda oʻrganishning maqsad va vazifalari, oʻrganiladigan NNT nomi, oʻrganish davri va uni oʻtkazish muddatlari, oʻrganishni oʻtkazish boʻyicha ishchi guruhi tarkibi, ularning ismi, familiyasi va lavozimi, oʻrganish hujjatlarini umumlashtirish va tahlil qilish vazifalarini amalga oshiruvchi xodimlarning ismi, familiyasi va lavozimi hamda oʻrganish natijasini muhokama qilishga doir masalalar koʻrsatilishi zarur. 7. Oʻrganish toʻgʻrisidagi buyruq oʻrganish oʻtkazilishidan kamida oʻn kun oldin qabul qilinadi va shu kunning oʻzida bu haqda adliya organi oʻrganish oʻtkaziladigan tashkilot rahbarini yozma ravishda xabardor qilishi lozim. Xabarnomada oʻrganishni oʻtkazish uchun asos, oʻrganiladigan NNTlar roʻyxati, sohasi, oʻrganiladigan davr va uni oʻtkazish muddati, ishchi guruhi tarkibi koʻrsatilishi zarur. Xabarnomaga oʻrganish savolnomasi ilova qilinadi. 8. Savolnoma oʻrganish predmetidan kelib chiqib, adliya organi rahbari yoki uning oʻrinbosari tomonidan tasdiqlanadi. Savolnoma oʻrganishni oʻtkazish toʻgʻrisidagi buyruqqa ilova tarzida tasdiqlanishi ham mumkin. Zaruratga qarab, oʻrganish boʻyicha ishchi guruhning asoslantirilgan taklifiga koʻra adliya organi rahbari tomonidan savolnomaga qoʻshimcha masalalar kiritilishi mumkin. 9. Oʻrganish boʻyicha ishchi guruh tarkibi kamida ikki nafar xodimdan iborat boʻladi. Bunda bir nafar xodim ishchi guruh rahbari etib belgilanadi. 10. Oʻrganish muddati oʻttiz kundan oshmasligi kerak. Oʻrganish boʻyicha ishchi guruh rahbarining asoslantirilgan bildirgisi asosida ushbu muddat adliya organi rahbarining buyrugʻi bilan oʻttiz kundan oshmaydigan muddatga uzaytirilishi mumkin. 11. Oʻrganish faqat buyruqda koʻrsatilgan adliya organlari xodimlari tomonidan ish vaqti davomida oʻtkazilishi lozim. 12. Oʻrganishni oʻtkazish toʻgʻrisidagi buyruqda oʻrganish belgilangan barcha NNTlar faoliyati toʻliq oʻrganilishi shart. Ayrim sabablarga koʻra, buyruqda koʻrsatilgan NNTlarda oʻrganish oʻtkazilmaganda, bu haqda alohida dalolatnoma tuzilib, asoslantiruvchi hujjatlar ilova qilinishi va bir kunlik muddat ichida oʻrganish ustidan nazorat qiluvchi rahbarga xabar qilinishi lozim. 13. Oʻrganish boʻyicha ishchi guruh aʼzolari oʻrganishni boshlashdan oldin oʻrganish oʻtkazilayotgan NNT rahbariga oʻz xizmat guvohnomasini koʻrsatgan holda, oʻrganishning maqsad va vazifalari bilan tanishtirishi hamda oʻrganish oʻtkazish toʻgʻrisidagi buyruq va savolnoma nusxasini topshirishi lozim. 14. Oʻrganish oʻtkazishga asos boʻlgan hujjatlar topshirilgan vaqt oʻrganish boshlangan vaqt hisoblanadi. Oʻrganish oʻtkazilayotgan NNT rahbari yoki uning vazifasini bajaruvchining mazkur hujjatlarni olishdan bosh tortishi oʻrganishni bekor qilish uchun asos boʻlmaydi. Oʻrganish yoki monitoring oʻtkazishga asos boʻlgan hujjatlarni olishdan bosh tortgan taqdirda, bu haqda guvohlar ishtirokida dalolatnoma tuziladi. 15. Oʻrganish boʻyicha ishchi guruh aʼzolariga oʻrganish oʻtkazish uchun hudud va binoga kirishga toʻsqinlik qilinganda, bu haqda oʻrganish boʻyicha ishchi guruhi tomonidan oʻrganish oʻtkaziladigan NNT rahbari yoki uning vazifasini bajaruvchi ishtirokida dalolatnoma tuziladi va ular tomonidan imzolanadi. NNT rahbari yoki uning vazifasini bajaruvchi dalolatnomani imzolashdan bosh tortganda, bu haqda dalolatnomaga qayd etib qoʻyiladi. Oʻrganish boʻyicha ishchi guruh rahbari shu kunning oʻzida tuzilgan dalolatnomani ilova qilgan holda oʻrganishni tayinlagan adliya organi rahbariga bildirgi taqdim etadi. Adliya organi rahbari ikki kunlik muddatda ushbu bildirgi asosida oʻrganish oʻtkazishga toʻsqinlik qilgan NNT rahbari yoki uning vazifasini bajaruvchini tegishli javobgarlikka tortish boʻyicha qonun hujjatlarida belgilangan chora-tadbirlarni koʻradi. Oʻrganishni oʻtkazishga toʻsqinlik qilgan shaxslarning javobgarlikka tortilishi oʻrganishni bekor qilish uchun asos boʻlmaydi. Oʻrganish jarayonida aniqlangan maʼmuriy huquqbuzarliklar boʻyicha tegishli bayonnomalarni rasmiylashtirish va maʼmuriy jazo chorasini qoʻllash Oʻzbekiston Respublikasining Maʼmuriy javobgarlik toʻgʻrisidagi kodeksiga muvofiq amalga oshiriladi (1-ilova). 16. Qonun hujjatlari buzilishi holatlari yuzasidan kelib tushgan shikoyatlar yuzasidan zarur hollarda adliya organlari oʻrganishni oʻtkazish uchun tegishli tashkilotlardan mutaxassislarni jalb qilishi mumkin. Mutaxassislar jalb qilinganligi toʻgʻrisidagi maʼlumot oʻrganish oʻtkazilayotgan tashkilot rahbariga yetkazilishi lozim. 17. Oʻrganish boʻyicha ishchi guruh tomonidan har kuni oʻrganishning oʻtkazilishi haqida uni ustidan nazoratni olib borayotgan adliya organi rahbariga axborot berib borilishi shart. Bunda adliya organi rahbari axborot bilan tanishib chiqib, oʻrganish boʻyicha ishchi guruhi aʼzolariga oʻrganish davomida eʼtibor qaratilishi lozim boʻlgan jihatlar va uni samarali amalga oshirish boʻyicha qoʻshimcha koʻrsatma va vazifalarni belgilab beradi. Savolnomadagi har bir masala toʻliq oʻrganilishi va maʼlumotnomada qayd etilishi lozim. Savolnomadagi masala boʻyicha kamchilik aniqlanmaganda, ishchi guruhi tomonidan bu haqda maʼlumotnomada koʻrsatiladi. 18. Oʻrganish boʻyicha ishchi guruh oʻrganishni amalga oshirishda: qonun bilan qoʻriqlanadigan sirga rioya qilish sharti bilan oʻrganishni oʻtkazish uchun zarur boʻlgan hujjatlar va materiallar bilan tanishish, NNTlarning elektron bazalaridan (banklaridan) foydalanish, NNTlarning hududlari va binolariga kirishga; oʻrganish davomida NNT tomonidan ish yuzasidan foydalanishda boʻlgan narsa, hujjat, moddiy qimmatliklar va boshqa mol-mulkni bayonnoma rasmiylashtirilgan holda olib qoʻyishga; oʻrganish oʻtkazilayotgan NNT mansabdor shaxslari va boshqa xodimlarini chaqirishga, ulardan qonun hujjatlari, ustav faoliyati, taʼsis hujjatlarining buzilishi holati yuzasidan ogʻzaki va yozma tushuntirishlar talab qilishga; qonun buzilishi holatlari yuzasidan kelib tushgan murojaatlar boʻyicha zarur hollarda mutaxassislar bilan birgalikda oʻrganish oʻtkazishga haqlidir. Oʻrganish boʻyicha ishchi guruh qonun hujjatlarida nazarda tutilgan boshqa huquqlarga ham ega boʻlishi mumkin. 19. Oʻrganish boʻyicha ishchi guruh quyidagilarga majburdir: oʻrganish oʻtkazish huquqini beruvchi barcha zarur hujjatlarni oʻrganish oʻtkazilayotgan NNT rahbariga taqdim etish; oʻrganish oʻtkazilishi belgilangan NNTlarning barchasida toʻliq va xolisona oʻrganishlarni oʻtkazish; oʻrganishni oʻz vaqtida hamda sifatli oʻtkazish; oʻrganish davomida oʻrganish boʻyicha ishchi guruhi aʼzolarining bir xonaga joylashishi; oʻrganish predmeti boʻlmagan masalalarni surishtirmaslik hamda hujjatlarni talab qilmaslik; oʻrganish vaqtini oʻrganish oʻtkazilayotgan NNT ish vaqti bilan muvofiqlashtirish; oʻrganish davomida aniqlangan har bir qonunbuzilish holatiga qonun nuqtai nazaridan va professional baho berish; aybdor mansabdor shaxslarni belgilangan tartibda maʼmuriy javobgarlikka tortish yuzasidan maʼmuriy bayonnomalar rasmiylashtirish; kasb etikasi va odob-axloq qoidalariga qatʼiy rioya etish, oʻrganish oʻtkazilayotgan NNT xodimlariga doʻq-poʻpisa qilmaslik, ular bilan xolis, prinsipial va qonun hujjatlari talablaridan kelib chiqib muomala qilish; oʻrganish oʻtkazilayotgan NNT xodimlarini qonun hujjatlari normalarini notoʻgʻri talqin qilish va maʼlum boʻlgan faktlarni huquqni muhofaza qilish organlariga yetkazish bilan qoʻrqitmaslik; oʻrganishlarni savolnoma asosida olib borish; oʻrganish ustidan nazorat olib borayotgan rahbarning oʻrganish oʻtkazish bilan bogʻliq topshiriqlari hamda koʻrsatmalarini soʻzsiz bajarish; oʻrganish maʼlumotnomalarida koʻrsatilgan faktlarning asosliligiga masʼuliyat bilan yondashish; oʻrganish davomida oʻzlariga maʼlum boʻlgan xizmat va qonun bilan qoʻriqlanadigan boshqa sirni tashkil etuvchi maʼlumotlarni uchinchi shaxslarga oshkor etmaslik; oʻrganish davomida oʻrganish oʻtkazilayotgan NNTdan foydalanish uchun olingan hujjatlar va materiallarni but saqlanishini hamda oʻrganish yakunlangandan soʻng qaytarilishini taʼminlash; tovlamachilik va shu kabi boshqa salbiy holatlarga yoʻl qoʻymaslik. Oʻrganish boʻyicha ishchi guruh zimmasiga qonun hujjatlarida nazarda tutilgan boshqa majburiyatlar ham yuklanishi mumkin. 20. Oʻrganish boʻyicha ishchi guruh rahbari oʻrganish oʻtkazish davomida quyidagi vazifalarni bajarishi shart: oʻrganish oʻtkazilishi belgilangan NNTlarning barchasida toʻliq oʻrganishlar oʻtkazilishini taʼminlash; oʻrganish boʻyicha ishchi guruh aʼzolarining bir-biri bilan uzviy aloqadorligi va birligini taʼminlash, ularga uslubiy rahbarlik qilish; oʻrganish boʻyicha ishchi guruh aʼzolari tomonidan oʻrganish jarayonida mansab suiisteʼmolligiga yoʻl qoʻyilishining oldini olish, oʻrganishning xolisona oʻtkazilishini taʼminlash, maʼlumotnomada aks etayotgan faktlarning asosli ekanligini nazorat qilish; oʻrganish boʻyicha ishchi guruh aʼzolarining mazkur Nizom talablariga qatʼiy rioya etishini nazorat qilish; oʻtkazilayotgan oʻrganishning borishi toʻgʻrisida oʻrganish ustidan nazorat olib borayotgan rahbarga kunlik axborot taqdim qilib borish; oʻrganish natijasini umumlashtirish, tahlil qilish hamda uning muhokamasini tashkil qilish, rahbar topshirigʻiga muvofiq oʻrganish natijasi muhokamasida qatnashish. 21. Oʻrganilayotgan NNT quyidagi huquqlarga ega: oʻz faoliyati oʻrganilishi toʻgʻrisida tegishli axborotga ega boʻlish; oʻrganish boʻyicha ishchi guruh aʼzolaridan oʻrganish oʻtkazish toʻgʻrisidagi buyruqni, oʻrganishni oʻtkazish uchun asos hisoblangan boshqa hujjatlarni talab qilish, ularning shaxsini tasdiqlovchi hujjatlar bilan tanishish; oʻrganish oʻtkazish uchun asosga ega boʻlmagan shaxslarning oʻrganishni oʻtkazishiga yoʻl qoʻymaslik; oʻrganish boʻyicha ishchi guruh aʼzolarining vakolatiga kirmaydigan masalalarga oid talablarini bajarmaslik va oʻrganish predmetiga taalluqli boʻlmagan materiallar bilan ularni tanishtirmaslik; qonunda belgilangan tartibda oʻrganish natijalari boʻyicha shikoyat qilish. 22. NNTlar faoliyatini oʻrganish boʻyicha ishchi guruh aʼzolarining qonuniy talabiga binoan oʻrganishni oʻtkazish uchun zarur boʻlgan materiallar va hujjatlarni taqdim etishga, ularni oʻrganish obyektlariga kiritishga, ishchi guruh aʼzolariga oʻz vazifalarini bajarishlari uchun koʻmaklashishga majburdirlar. 23. Oʻrganish boʻyicha ishchi guruh tomonidan oʻrganish natijasi yuzasidan mazkur Nizomga 2-ilovada keltirilgan shaklda maʼlumotnoma tuziladi. Maʼlumotnoma davlat tilida tuziladi, zaruratga koʻra boshqa tillarda ham tuzilishi mumkin. 24. Maʼlumotnomaning varagʻi, qoida tariqasida, A4 standart varaq 1,2 qator oraligʻida yozilishi, har bir bet yuqoridan va pastdan 2 sm, chapdan 3 sm, oʻngdan 1,5 sm hoshiyaga ega boʻlishi hamda xatboshi besh-olti belgiga teng va bir xilda boʻlishi talab etiladi. Matnni kompyuter vositasida bosib chiqarishda “Times New Roman” shriftida va uning hajmidan kelib chiqib 13, 13,5 yoki 14 oʻlchamli shriftida yoki shunga oʻxshash shriftni qoʻllagan holda Misrosoft Word matn redaktoridan foydalanish tavsiya qilinadi. Maʼlumotnoma varaqlari izchil ketma-ketlikda raqamlanadi. Maʼlumotnoma, qoida tariqasida, 3 — 10 varaqni tashkil qilishi lozim. 25. Maʼlumotnoma rasmiy til uslubidan va yuridik atamashunoslikdan foydalanilgan holda umumeʼtirof etilgan grammatik, orfografik va punktuatsiya qoidalari asosida tuziladi. Unda ogʻzaki nutq shakllari,eskirgan hamda koʻp maʼnoni anglatadigan soʻzlar va iboralar, majoziy taqqoslashlar, sifatlashlar, kinoyalarning ishlatilishiga yoʻl qoʻyilmaydi. 26. Maʼlumotnomada oʻzgartirish, chizish, boʻyash yoki tuzatish kiritishga yoʻl qoʻyilmaydi. Maʼlumotnomada xatoliklar aniqlangan taqdirda, ushbu xatoliklar oʻrganish boʻyicha ishchi guruh rahbari va oʻrganish oʻtkazilgan NNT rahbari tomonidan koʻrib chiqilib, bartaraf etilishi mumkin. 27. Maʼlumotnomada yetarli darajada isbotlanmagan, asossiz, taxminiy xulosalar boʻlmasligi lozim. Agarda,oʻrganish davomida qonunbuzilish holatlari aniqlanmasa, bu maʼlumotnomada qayd etiladi. 28. Maʼlumotnoma ikki nusxada tuzilib, ularning har biri boʻyicha ishchi guruh rahbari va aʼzolari, oʻrganish oʻtkazilgan NNT rahbari tomonidan imzolanadi va bir nusxasi oʻrganish davomida aniqlangan xato va kamchiliklarni bartaraf qilish hamda ularga kelgusida yoʻl qoʻyilmasligini taʼminlash chora-tadbirlarini ishlab chiqish va amalga oshirish uchun oʻrganish oʻtkazilgan NNTda qoldiriladi. Oʻrganish oʻtkazilgan NNT rahbari yoki vazifasini bajaruvchi maʼlumotnomani imzolashdan bosh tortgan taqdirda, bu haqda oʻrganish boʻyicha ishchi guruh tomonidan dalolatnoma rasmiylashtiradi va u maʼlumotnomaga ilova qilinadi. Bu holatda maʼlumotnomaning bir nusxasi oʻrganish oʻtkazilgan NNTga pochta orqali buyurtma xat bilan yuboriladi va u joʻnatilgan kundan eʼtiboran uch kun oʻtgach unga topshirilgan hisoblanadi. Maʼlumotnomaning bir nusxasi adliya organining oʻrganishni oʻtkazishga masʼul tarkibiy boʻlinmasida ilovalari va asoslantiruvchi hujjatlari bilan saqlanadi. 29. Oʻrganish maʼlumotnomasi imzolanib, oʻrganish oʻtkazilgan NNTga topshirilgan kun oʻrganish tugallangan kun deb hisoblanadi. 30. Xizmat zarurati tufayli oʻrganish hujjatlari va materiallari huquqni muhofaza qiluvchi yoki boshqa nazorat organlariga yuborilganda, ularning nusxasi olib qolinishi va saqlanishi lozim. 31. Oʻrganishni oʻtkazishga masʼul tarkibiy boʻlinma oʻrganish tamomlangandan soʻng unga tegishli barcha hujjatlarni yigʻma jild shaklida tikishi lozim. Yigʻmajildda: oʻrganishni oʻtkazish uchun adliya organi rahbarining buyrugʻi nusxasi yoki undan koʻchirma; oʻrganish savolnomasining tasdiqlangan nusxasi; oʻrganish davomida tuzilgan bayonnomalar va dalolatnomalar; oʻrganish maʼlumotnomasida aks etgan qonunbuzilish holatlarini tasdiqlovchi hujjatlar, ularga yoʻl qoʻygan aybdor shaxslarning tushuntirish xatlari; oʻrganish maʼlumotnomasi va unga keltirilgan ilovalar; oʻrganish boʻyicha ishchi guruhning xulosasi; oʻrganish natijalari boʻyicha kiritilgan taʼsir choralarining nusxalari va ularning natijalari; oʻrganishga asos boʻlgan topshiriqni nazoratdan olish toʻgʻrisidagi adliya organi rahbariga kiritilgan bildirgining asl nusxasi. 32. Vazirlik ish rejasiga asosan hududiy adliya organlari tomonidan oʻtkazilgan oʻrganishlar natijasi boʻyicha maʼlumotnomalar uni taqdim qilishning boshqa qisqartirilgan muddati belgilangan boʻlmasa, oʻrganish tugagan kundan eʼtiboran uch kunlik muddat ichida vazirlikning tegishli tarkibiy boʻlinmasiga taqdim qilinishi lozim. 33. Oʻrganish davomida rasmiylashtirilgan maʼlumotnomalar tahlil guruhiga oʻrganish tugallangan kundan eʼtiboran bir ish kunidan kechiktirmasdan taqdim etiladi. 34. Adliya organining masʼul xodimi NNTning faoliyatiga oid adliya organidagi mavjud hujjatlarni, shu jumladan hisobotlarni, oldin oʻtkazilgan oʻrganish natijalari boʻyicha tuzilgan maʼlumotnoma, dalolatnomalarni, aniqlangan qonunbuzilishlar bartaraf qilinganligi toʻgʻrisidagi maʼlumotlarni, monitoring va oʻrganish oʻtkazish maqsadidagi boshqa hujjatlarni oʻrganadi va tahlil qiladi. 35. Adliya organining masʼul xodimi NNT tomonidan oʻtkazilgan tadbirlarda ishtirok etish natijalari boʻyicha maʼlumotnoma tuzishi lozim. Maʼlumotnomada quyidagilar koʻrsatiladi: maʼlumotnoma tuzilgan sana va joy; tadbirda ishtirok etgan adliya organi masʼul xodimning familiyasi, ismi, otasining ismi, lavozimi; NNTning nomi; tadbirning nomi va maqsadi; tadbirning oʻtkazilgan sanasi va joyi; tadbirni oʻtkazish mobaynida aniqlangan qonunbuzilishlar (ular mavjud boʻlganda). tadbirda ishtirok etgan adliya organi masʼul xodimining imzosi. Maʼlumotnoma tadbir oʻtkazilganidan soʻng bir ish kuni ichida tuziladi. 36. Adliya organining masʼul xodimi tomonidan monitoring va tadbirda ishtirok etish natijasiga koʻra qonunbuzilish holatlari aniqlangan taqdirda, adliya organi rahbariga taʼsir chorasini qoʻllash yoki NNTni keyingi rejali oʻrganishga qoʻshish yoxud uning faoliyatini rejadan tashqari oʻrganish oʻtkazish yuzasidan taklif kiritiladi. 37. Adliya organi rahbari monitoring qilish yoki oʻrganish oʻtkazish va tadbirda ishtirok etish natijalariga koʻra besh ish kuni ichida aniqlangan qonunbuzilish holatlaridan kelib chiqib, belgilangan tartibdagi taʼsir choralarini koʻradi: NNTlar faoliyatida aniqlangan kamchiliklarni bartaraf etish toʻgʻrisida belgilangan muddatlarda bajarilishi majburiy boʻlgan taqdimnomalar kiritish, taʼsis hujjatlarini va qonun hujjatlarini buzganligi uchun mansabdor shaxslarni belgilangan javobgarlikka tortish uchun, shuningdek, ularning aybi bilan davlatga yoki NNTga yetkazilgan moddiy zararni qoplash boʻyicha yuqori turuvchi organlarga yoki sudga murojaat qilish; siyosiy partiyalarning ustavlarida nazarda tutilgan faoliyatini davlat tomonidan moliyalashtirishni toʻxtatib turish yoki tugatish toʻgʻrisida qaror qabul qilish; NNTlarning chet el fuqarolari boʻlgan xodimlarini, shuningdek, ularning qaramogʻidagi oila aʼzolarini, ular tomonidan Oʻzbekiston Respublikasining qonun hujjatlari buzilgan hollarda akkreditatsiyadan mahrum qilish; qonun hujjatlarida nazarda tutilgan boshqa taʼsir choralarini amalga oshirish. Kiritilgan taqdimnoma muhokama qilinganda adliya organiga majlis oʻtkaziladigan kun haqida maʼlum qilinadi, adliya organi xodimi bu majlisda qatnashishga haqlidir. Qonun hujjatlarida taqdimnomalarni koʻrib chiqishning aniq muddati belgilanmagan boʻlsa, taqdimnomada uning koʻrib chiqish va natijasi boʻyicha maʼlumot olishning aniq muddatini koʻrsatishi zarur. 38. Oʻrganishlarning toʻliq va xolisona oʻtkazilishiga, oʻrganish maʼlumotnomasida koʻrsatilgan maʼlumotlarning asosliligi va ishonchliligiga oʻrganish oʻtkazgan adliya organining masʼul xodimlari shaxsan javobgardir. 39. Ushbu Nizom talablarining buzilishida aybdor boʻlgan shaxslar qonun hujjatlariga muvofiq javob beradi.